สหรัฐฯ - จีน ส่งผู้แทนหารือวิกฤตยูเครนและความมั่นคงของโลก
The White House says talks between National Security Adviser Jake Sullivan and senior Chinese foreign policy adviser Yang Jiechi will center on 'efforts to manage the competition between our two countries and discuss the impact of Russia's war against Ukraine on regional and global security'
ทำเนียบขาวระบุว่า การเจรจาระหว่างที่ปรึกษาด้านความมั่นคงแห่งชาติของทำเนียบขาว เจค ซัลลิแวน และที่ปรึกษานโยบายต่างประเทศของจีน หยาง จีชี่ จะมุ่งเน้นที่ความพยายามจัดการการแข่งขันระหว่างสองประเทศ และหารือผลกระทบของสงครามในยูเครนที่มีต่อทั่วโลก ก่อนหน้านี้ ทำเนียบขาวกล่าวหารัฐบาลจีนว่าเผยแพร่คำกล่าวหาผิด ๆ ของรัสเซียว่าด้วยการค้นพบห้องทดลองลับใช้ผลิตอาวุธเคมีและอาวุธชีวภาพในยูเครนซึ่งสหรัฐฯ ให้การสนับสนุน โดยเจ้าหน้าที่สหรัฐฯ เชื่อว่าจีนกำลังพยายามช่วยปกปิดการที่กองทัพรัสเซียกำลังจะใช้อาวุธเคมีโจมตีชาวยูเครน ที่ปรึกษาด้านความมั่นคงของสหรัฐฯ เจค ซัลลิแวน กล่าวกับรายการ "Meet the Press" ทางเอ็นบีซี เมื่อวันอาทิตย์ว่า "เมื่อรัสเซียเริ่มกล่าวหาประเทศอื่นว่ากำลังจะใช้การโจมตีด้วยอาวุธเคมี นั่นหมายความว่ามีโอกาสที่รัสเซียจะใช้การโจมตีแบบนั้นเสียเอง" พร้อมเตือนว่า จีนและประเทศอื่นไม่ควรยื่นมือช่วยรัสเซียหลีกเลี่ยงมาตรการลงโทษจากชาติตะวันตก "สหรัฐฯ จะรับประกันว่า จีนหรือประเทศใดก็ตามจะไม่สามารถช่วยชดเชยส่วนที่รัสเซียสูญเสียไปได้" นายซัลลิแวนกล่าว พร้อมระบุว่า สหรัฐฯ เชื่อว่าจีนรู้ล่วงหน้าว่ารัสเซียวางแผนส่งกำลังทหารบุกยูเครน แต่อาจไม่ทราบว่าจะรุนแรงขนาดนี้ เนื่องจากประธานาธิบดีปูตินอาจโกหกจีนเหมือนที่โกหกสหภาพยุโรปและประเทศอื่น ทั้งนี้ เมื่อสัปดาห์ที่แล้ว โฆษกกระทรวงการต่างประเทศรัสเซีย มาเรีย ซาคาโรวา กล่าวหาโดยไม่มีหลักฐานว่า สหรัฐฯ ให้การสนับสนุนด้านการเงินในการผลิตอาวุธเคมีและอาวุธชีวภาพในยูเครน ขณะที่โฆษกกระทรวงการต่างประเทศจีน จ้าว หลี่เจียน กล่าวหาเพิ่มว่า มีห้องทดลองด้านชีวภาพในยูเครน 26 แห่งที่ควบคุมโดยกระทรวงกลาโหมสหรัฐฯ แต่โฆษกทำเนียบขาว เจน ซากิ กล่าวว่า คำกล่าวอ้างของรัสเซียนั้น "เป็นเรื่องประหลาด" และเชื่อว่าอาจเป็นส่วนหนึ่งในความพยายามของรัสเซียที่จะใช้เป็นข้ออ้างในการโจมตีด้วยอาวุธเคมีหรืออาวุธชีวภาพของรัสเซียเอง